Ο **Στεφάν Ντεμπικί** (γαλλικά: *Stefan Dembicki*, 15 Ιουλίου 1913–23 Σεπτεμβρίου 1985) ήταν Γάλλος ποδοσφαιριστής πολωνικής καταγωγής. Ένας εξαιρετικός σκόρερ, έγινε παγκόσμια γνωστός για το ρεκόρ των 16 τερμάτων σε ένα αγώνα επαγγελματικού ποδοσφαίρου που διατηρήθηκε ως  ρεκόρ κόσμου μέχρι το 2014.

Βιογραφία
---------

Ο Στεφάν Ντεμπικί γεννήθηκε σε μία συνοικία του Ντόρτμουντ στη Γερμανία από Πολωνούς μετανάστες, οι όποιοι στη συνέχεια μετακόμισαν στη Βόρεια Γαλλία και συγκεκριμένα στην πόλη Λανς, με τον πατέρα να εργάζεται ως ανθρακωρύχος. Ο Στεφάν εγγράφηκε και αυτός σε ανθρακωρυχείο ως ηλεκτρολόγος σε ηλικία 13 ετών. Αγωνιζόμενος ως κεντρικός επιθετικός, είχε ύψος 1,72 μέτρα και βάρος 78 κιλά αλλά ήταν γρήγορος παίκτης που ξεκίνησε αργά το ποδόσφαιρο εντασσόμενος στη δεύτερη ομάδα της ΡΚ Λανς το 1935. Διακρίθηκε ιδιαίτερα για την εκρηκτικότητάς, τη μαχητικότητα, τα δυνατά αριστερά του σουτ και την επόμενη χρονιά εντάσσεται στην πρώτη ομάδα που αγωνίζεται στη δεύτερη κατηγορία του γαλλικού πρωταθλήματος, έχοντας μόλις αποκτήσει τη γαλλική υπηκοότητα. Απέκτησε το προσωνύμιο Στάνις (*Stefan Stanis*) από τον Άγγλο προπονητή της ομάδας, επίθετο με το οποίο αναφέρεται συχνά στη βιβλιογραφία.

Το 1937 ο σύλλογος ανέβηκε στην πρώτη κατηγορία, ο Ντεμπικί καθιερώθηκε άμεσα και ήταν ο πρώτος σκόρερ της ομάδας για τα δύο επόμενα χρόνια. Όταν ξέσπασε ο Δεύτερος Παγκόσμιος Πόλεμος το πρωτάθλημα διακόπηκε, κατατάχθηκε στον γαλλικό στρατό αλλά συνελήφθη από τους Γερμανούς και φυλακίστηκε το 1940. Επανήλθε στην ενεργό δράση τη σεζόν 1941–42 με εντυπωσιακό τρόπο: σημείωσε 47 γκολ στο πρωτάθλημα, επίδοση που είναι η καλύτερη στην ιστορία του γαλλικού ποδοσφαίρου (ανεπίσημο ρεκόρ) και άλλα 19 στο Κύπελλο. Η επόμενη σεζόν 1942–43 ήταν ακόμα καλύτερη με τον τίτλο του πρωταθλήματος Βόρειας Ζώνης, του πρώτου σκόρερ με 43 γκολ σε 30 αγώνες και ένα ρεκόρ κόσμου: στις 11 Δεκεμβρίου 1942 σε αγώνα του Κυπέλλου με αντίπαλο την Ομπί Αστουρί (*Auby-Asturies*, αποτέλεσμα 32–0) σημείωσε 16 γκολ, επίδοση που έμεινε ως ρεκόρ κόσμου για το επαγγελματικό ποδόσφαιρο μέχρι το 2014 (είχε ισοφαριστεί το 2007). Η επίδοση έχει αναγνωριστεί από το Βιβλίο Γκίνες. Εκείνη τη χρονιά σημείωσε 26 γκολ στο Κύπελλο και συνολικά 76 τέρματα σε επίσημους αγώνες. Κατά τη διάρκεια της σεζόν 1943–44, ενσωματώθηκε όπως πολλοί από τους συμπαίκτες του στη βραχύβια ομοσπονδιακή ομάδα Λενς Αρτουά που δημιουργήθηκε από το  καθεστώς του Βισύ. Σκόραρε 41 γκολ σε 29 παιχνίδια πρωταθλήματος και η ομάδα του κέρδισε το Γαλλικό Ομοσπονδιακό Πρωτάθλημα. Μετά τον πόλεμο συνέχισε με τη φανέλα της Λανς μέχρι το 1949, και έφτασε με τον σύλλογο στον τελικό του Κυπέλλου το 1948 (10 Μαΐου και μπροστά σε 60.000 θεατές), όπου τα δύο γκολ που σημείωσε δεν ήταν αρκετά για τη νίκη με αντίπαλο την Λιλ (αποτέλεσμα 2–3).  Ένας τραυματισμός στα 36 χρόνια του τον υποχρέωσε να αγωνιστεί μόνο για ένα ακόμα χρόνο στην ερασιτεχνική ΡΚ Αράς.

Παρά την ιδιαίτερη ικανότητά του στο σκοράρισμα, δεν αγωνίστηκε ποτέ με την πρώτη Εθνική Γαλλίας. Αγωνίστηκε σε 5 αγώνες με την δεύτερη και τρίτη Εθνική σημειώνοντας 4 γκολ όπως και με την εθνική Ενόπλων. Υπάρχουν ελλειπή στοιχεία για τη στατιστική της καριέρας του, αλλά εκτιμάται ότι σημείωσε τουλάχιστον 81 γκολ σε 49 αγώνες Κυπέλλου και τουλάχιστον 352 σε 317 επίσημους αγώνες.

Μετά την αποχώρησή του από την ενεργό δράση συνέχισε τη δουλειά του στο ανθρακωρυχείο μέχρι το 1968, ενώ παράλληλα άνοιξε και κατάστημα με είδη καπνού.

Τίτλοι και διακρίσεις
---------------------

* Φιναλίστ του Κυπέλλου Γαλλίας : 1948
* Πρωτάθλημα δεύτερης κατηγορίας (2) : 1937, 1949
* Νικητής του πρωταθλήματος πολέμου της Απαγορευμένης Ζώνης (2) : 1941, 1942.
* Νικητής του πρωταθλήματος πολέμου Βόρειας Ζώνης το 1943.
* Πρώτος σκόρερ πρωταθλήματος (3) : 1942, 1943, 1944

Παραπομπές
----------

1. ↑  «UEFA : Lens Agglo city guide». Αρχειοθετήθηκε από το πρωτότυπο στις 9 Δεκεμβρίου 2021. Ανακτήθηκε στις 9 Δεκεμβρίου 2021.
2. 1 2  «Tales from the Coupe de France». Αρχειοθετήθηκε από το πρωτότυπο στις 26 Οκτωβρίου 2021. Ανακτήθηκε στις 8 Δεκεμβρίου 2021.
3. ↑  «STEFAN DIT STANIS DEBICKI». Ανακτήθηκε στις 9 Δεκεμβρίου 2021.
4. ↑  «Les anciens du Racing Club de Lens». Ανακτήθηκε στις 8 Δεκεμβρίου 2021.
5. 1 2  «Stefan Dembicki dit STANIS». Ανακτήθηκε στις 8 Δεκεμβρίου 2021.
6. 1 2  «Stefan DEMBICKI 1936-1939». Ανακτήθηκε στις 8 Δεκεμβρίου 2021.
7. ↑  «O DIA EM QUE STEFAN DEMBICKI MARCOU 16 GOLS EM UMA ÚNICA PARTIDA». Αρχειοθετήθηκε από το πρωτότυπο στις 9 Δεκεμβρίου 2021. Ανακτήθηκε στις 9 Δεκεμβρίου 2021.
8. 1 2 3  «Stanis Dembicki». Ανακτήθηκε στις 8 Δεκεμβρίου 2021.
9. 1 2  «ODE AU ROI STANIS, RECORDMAN DE BUTS EN UN MATCH». Ανακτήθηκε στις 9 Δεκεμβρίου 2021.
10. ↑  «The highest scorer in one game of football». Ανακτήθηκε στις 8 Δεκεμβρίου 2021.
11. ↑  «COUPE DE FRANCE 1942/1943 - 1/16 DE FINALE». Ανακτήθηκε στις 8 Δεκεμβρίου 2021.
12. ↑  «Stanis force 16». Ανακτήθηκε στις 29 Νοεμβρίου 2021.
13. ↑  «Most goals in a match (Football)». Ανακτήθηκε στις 9 Δεκεμβρίου 2021.
14. ↑  «France - Topscorers». Ανακτήθηκε στις 8 Δεκεμβρίου 2021.
15. ↑  «CDF - Finale 1948 : Lille-Lens (3-2)». Ανακτήθηκε στις 9 Δεκεμβρίου 2021.
16. ↑  «The derby of the north: Lille vs. Lens». Ανακτήθηκε στις 9 Δεκεμβρίου 2021.
17. ↑  «STANIS». Ανακτήθηκε στις 8 Σεπτεμβρίου 2021.
18. ↑  «From the "pit" to the professional league: Poles and Masurians in Ruhr area football». Ανακτήθηκε στις 9 Δεκεμβρίου 2021.

Εξωτερικοί σύνδεσμοι
--------------------

* RC Lens, de la mine au terrain ?

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |